Псэущхьэхэм къахохъуэ
Налшык и зоопаркым ис псэущхьэхэм къахохъуэ.
Махъшэхэр зэрыт Iуэм мы махуэхэм щыфлъагъунущ Эльбрусрэ Глашэрэ къащIэхъуа шыр цIыкIур. Мыр етIуанэ щIэжьейщ, япэр 2016 гъэм дунейм къытехьащ.
Зоопаркым и къудамэм и унафэщI ДыщэкI Мурат дызэрыщигъэгъуэзамкIэ, махъшэ шырыр узыншэщ, жанщ. ЦIыху уэрым емысар иджыпстукIэ и анэм и къуагъым нэхъ къуэтщ. Эльбрусрэ Глашэрэ я шырым фIащар Толикщ. «Ар дунейм къыщытехьа махуэ дыдэр ди лэжьакIуэхэм ящыщ зыр къыщалъхуа махуэм техуати, и цIэр фIэтщащ икIи абы къытенащ», — жиIащ ДыщэкIым.
Шэрэдж Дисэ.
